Leikflokkur Húnaþings vestra sýnir barnaleikritið Skógarlíf helgina 13. - 15. desember nk . Leikritið er sett upp í nýrri leikgerð leikstjórans Gretu Clough sem unnið hefur til alþjóðlegra verðlauna bæði sem leikskáld og sviðslistamaður . Er því um heimsfrumsýningu að ræða . Leikgerðin er byggð á The Jungle book eftir Rudyard Kipling . Verkið segir þroskasögu Móglís sem elst upp meðal dýra í frumskóginum og lendir í ýmsum hættum og ævintýrum . Áhorfendur fá að kynnast fjölbreyttum og skemmtilegum sögupersónum , tónlist og hönnun undir indverskum áhrifum í framsetningu fjölbreytts og hæfileikaríks hóps fólks úr Húnaþing vestra . Leikflokkurinn hefur vakið athygli undanfarin ár fyrir vandaðar og áhugaverðar sýningar og skemmst að minnast uppsetningar þeirra á Hárinu sem valin var Athyglisverðasta áhugaleiksýning ársins 2019 .